有酒今晚吹|郭奕芯認18歲落老蘭打躉 疑曾被落藥灌醉
郭奕芯與好姊妹Helen(譚海倫)孖住上ViuTV節目《有酒今晚吹》,摸住酒杯底大講飲酒經,26歲的郭奕芯自爆當年滿18歲即成為老蘭(蘭桂坊)常客,自覺可以合法飲酒好威威,曾經試過飲一杯就出事,懷疑被人落藥。
撰文:東方新地 圖片:《有酒今晚吹》影片截圖、[email protected]
郭奕芯 酒齡8年
郭奕芯與好姊妹Helen(譚海倫)上ViuTV節目《有酒今晚吹》,一開場郭奕芯已表示最驚自己酒後亂講嘢、追酒飲同講粗口,主持人強尼指二人酒量好ok,這集就飲日本清酒。被問及是否好細個就學人飲酒,郭奕芯表示:「啱啱夠秤(18歲)嘅時候,我係頭半年成日去蘭桂坊,以前未夠秤成日好想有日終於夠秤,可以去玩、去蒲喇!好想好似啲大人咁去蘭桂坊,嘩!好勁呀!試吓係咩感覺,所以18歲嗰排係玩得多嘅!覺得自己長大可以嘗試飲酒,酒量係可以鍛鍊嘅!」
郭奕芯 飲一杯就謝晒皮
郭奕芯自認飲酒時非常進取,一係唔飲,試過在慶功宴一飲就撻著,追住人玩遊戲飲酒,講到其中一次最深刻的醉酒經歷,Helen試過飲到覺得自己會死在床上,郭奕芯的經歷就相當驚險,她說:「記得18歲時有一次去蘭桂坊玩,點解覺得嗰次咁大鑊,因我平時酒量係飲一、兩杯都唔會醉,但嗰次只係飲咗一杯紅酒,忽然有人生未試過嘅麻木感,即係篤電話想發短訊,但篤極都篤唔到嗰個字,我知我開始醉喇!連打個字都要諗好耐,遲鈍咗好多好多,比我平日嘅醉係醉10倍。」
娟姐(練美娟)即問︰「係咪畀人落咗藥?」郭奕芯答︰「我都懷疑係,飲咗一杯就全身謝晒皮,差啲俾人強姦……」郭奕芯直言好彩被相識的男友人救走,她才避過一劫,之後夜蒲飲酒都提高驚覺。
被爆飲酒一定有仔陪
郭奕芯直指每次約Helen去飲酒消遣,她都經常找藉口推搪,Helen解釋自己不想在外飲酒亦不善交際,她較喜歡私人幽靜的環境,更大爆郭奕芯每次的酒局都有男士在場,所以她不想去。另外,郭奕芯亦大爆圈中有不少潛規則,有女星為上位參加K局陪飲酒,藉以換取演出機會,她說:「試過有內地導演話想一齊唱K,我發現有啲女仔好進取,亦有人提示只要飲多幾杯進取啲會有更多機會,我係絕對唔會咁做,呢個世界冇不勞而獲嘅事,再加上我覺得你喺邊度認識嗰個人,嗰個人就會覺得你係咩人,你咁隨便,人哋點解要畀啲咁專業嘅工作畀你呢!」
常見問題
將來還有什麼演唱會值得留意?
情人節有什麼好去處推介?